open-index/open-wikipedia-markdown huggingface dataset:
מרלי אירופה

**מרלי אירופה** (באנגלית: **Marelli Europe**) היא חברה איטלקית העוסקת בפיתוח וייצור של מערכות, מודולים ורכיבי טכנולוגיה עבור תעשיית הרכב.

החברה נוסדה בשנת 1919 כמיזם משותף בין פיאט וארקולה מרלי. המפעל הראשון הוקם בססטו סן ג'ובאני בסמוך לעיר מילאנו וכונה בשם "המפעל האיטלקי מאנייטי מרלי" (FIMM - Fabbrica Italiana Magneti Marelli). פעילות החברה בישראל החלה בשנת 2012 בייצוג של קבוצת "וורקו גרופ" המקומית. משרד ההנהלה הבינלאומי של החברה ממוקם בקורבטה שבמחוז מילאנו ומשם נשלטת הפעילות במדינות איטליה, הודו, צרפת, גרמניה, ספרד, פולין, ישראל, צ'כיה, רוסיה, טורקיה, ארצות הברית, מקסיקו, ברזיל, ארגנטינה, סין, מלזיה ודרום אפריקה.

משנת 1967 עד 2018 החברה הייתה חלק מתאגיד סטלנטיס, תאגיד האב של פיאט. בשנת 2018 נמכרה "מאנייטי מרלי" לחברת KKR ולאחר כשנה התמזגה עם חברת הרכב היפנית Calsonic Kansei והפכה לאחת מספקיות חלפי הרכב הגדולות בעולם. לאחר המיזוג נקראת החברה "מרלי אירופה".

תחומי הפעילות של חברת מרלי כוללים פיתוח וייצור של מערכות תאורה, בקרה, בקרת גוף, מכלולים של מיכשור אלקטרוני, מערכות בקרה ומחשבים, מתלים ורכיבים, מערכות פליטה, ספורט מוטורי וציוד ייעודי למרוצי פורמולה, לאופנועי גרנד פרי ולאליפות ראלי העולמית.

בנוסף החברה מחזיקה בתת-מותג של רשת מוסכים בינלאומית בשם "צ'ק סטאר", המטפל בכלי רכב בהתבססות על חלקי חילוף ממוצרי החברה. ומשתפת פעולה עם פורד מוטורס ומיקרוסופט לפיתוח מחשבי רכב עבור חטיבת משאיות העבודה של פורד.

## קישורים חיצוניים
* 

* 
* 

קטגוריה:יצרני רכב איטלקיים
קטגוריה:מותגים
BA-10

**שריונית BA-10** (ברוסית: **БА-10**) היא רכב קרבי משוריין שפותח בברית המועצות בשנת 1938 והיה בשימוש בצבא האדום עד לשנת 1945. לפי הסיווג לשריוניות שהונהג בצבא האדום, הוגדרה BA-10 כשריונית בינונית.
## פיתוח וייצור
BA-10 פותח בשנת 1938 במשרד תכנון של מפעל "איז'ורסקי" הנמצא במחוז לנינגרד. היא הייתה למעשה דגם מתקדם של השריונית BA-3, אשר נבנתה על בסיס מרכב של משאית 2 טון מדגם GAZ-AAA, תוצרת חברת גא"ז.

שריונית BA-10 הייתה בעלת הנעה 4X6. היא מוגנה בלוחות שריון משופע בעובי עד 10 מ"מ. חימוש השריונית כלל תותח בקוטר 45 מ"מ, שהותקן בצריח המסתובב ושני מקלעי 7.62 מדגם DT. צוות של השריונית הורכב מ-4 לוחמים: מפקד, תותחן, מפעיל רדיו (אשר תפקד גם כמקלען) ונהג.
כדי לשפר את עבירות הרכב כל שריונית כללה בסט הכלים שלה זוג זחלים מתפרקים. במידת הצורך היה ניתן להפוך את הרכב לזחל"מ על ידי הרכבת הזחלים על 4 הגלגלים האחוריים שלה.

השריונית יוצרה בשנים 1938–1941 במפעל איז'ורסקי בלבד ב-3 דגמים עיקריים:
* BA-10 – הדגם הראשון.
* BA-10M – הדגם המשופר. השיפורים התבטאו בהתקנת מכלי דלק בנפח גדול יותר לעומת הדגם הראשון ובשינויים במיקום מכשיר הרדיו וכלי עבודה בתוך החלל הפנימי של הרכב.
* BA-10ZhD – בדגם זה הגלגלים של הרכב הותאמו לנסיעה על פסי הרכבת.
בסך הכול יוצרו 3,392 רכבים מכל הדגמים, מה שהפך את BA-10 לשריונית בינונית הכי נפוצה בצבא האדום.

## שימוש
השימוש הקרבי הראשון בשריוניות BA-10 היה בקרב חלקין גול בשנת 1939. השריוניות השתתפו בכל הקרבות והמבצעים של הצבא האדום בשנים 1939–1941 – הן במשימות סיור והן במשימות תקיפה. רוב השריוניות אבדו בקרבות עם הגרמנים כבר בשנת 1941. את תפקידם כרכבי סיור תפסו טנקים קלים T-60 וT-70.
האזור היחיד, בו שריוניות BA-10 "שרדו" עד לאמצע שנת 1943 הייתה העיר לנינגרד, בה באחד ממפעלי הרכב בוצע תיקון והרכבה של BA-10 משריוניות פגועות. הצבא הפיני והצבא הגרמני השתמשו בשריוניות BA-10, שנפלו שלל לידיהם, כרכבי שיטור ואבטחה בשטחים הכבושים.

נכון להיום מספר BA-10 ששרדו מוצגים במוזיאון השריון בעיר פרולה, פינלנד ובמוזיאונים בתחום רוסיה.

קטגוריה:שריוניות סובייטיות
קטגוריה:אמצעי לחימה סובייטיים במלחמת העולם השנייה
קטגוריה:כלי רכב שהושקו ב-1938
יורם פריד

**יורם פליקס פריד** (1914 – 11 בפברואר 2013) היה ספורטאי ישראלי רב-תחומי, מאמן כדוריד ויושב ראש ארגון מאמני הכדוריד, ראש ענף משטר ומשמעת בצה"ל בדרגת סגן-אלוף, שופט צבאי בצה"ל בדרגת אלוף-משנה, עיתונאי ופרשן לענייני ספורט וצבא.

## ביוגרפיה
פריד התחיל לשחק כדוריד בגיל 11, בקבוצת הילדים של ו. א. ק. וינה ובגיל 17 בקבוצה של הכוח וינה. כעבור שנה התחיל לשחק הוקי שדה באותה אגודה, שזכתה באליפות אוסטריה. בגיל 19 עלה לארץ ישראל המנדטורית והחל בקריירה ארוכה של שחקן, מאמן ומארגן.

פריד אימן כדוריד את הפועל תל אביב, מכבי תל אביב, מכבי פתח תקווה וגן את קבוצת הנשים של הפועל תל אביב. כמו כן היה ממייסדי הליגה בכדוריד והקים את הוועדה הארצית הראשונה, גוף שהסדיר את תעודות השחקן, דוחות השיפוט ויתר העניינים הארגוניים.

לקראת המכביה השנייה שהה פריד קרוב לשנה בגליל, שם פעל בין תלמידי בתי הספר, כדי להכין בעזרתם את מפגן הפתיחה של המכביה. במשחקי המכביה שיחק פריד בנבחרת הכדוריד הארץ ישראלית, אליה התקבל כנציג "מכבי צפת", מועדון שכלל לא הייתה לו קבוצת כדוריד. נבחרת הכדוריד הארץ ישראלית הביסה במשחקי המכביה את קבוצת הכדוריד של יהדות רומניה בתוצאה 2-13, לאחר שהבקיע שישה שערים. הוא השתתף גם במשחק ההוקי בשורות קבוצת מכבי תל אביב וריצת 3000 מטר זכה במדליית כסף, אחרי אלוף יוון והמכביה, לאון פאסי.

לאחר המכביה עבר פריד לחיפה, שם אימן את קבוצת הכדוריד המקומית ושיפר את משחקה עד כדי כך שתוך שנתיים זכתה באליפות. בתקופת המרד הערבי הגדול הוא ארגן ליגה מקומית באזור חיפה, כדי להימנע מנסיעות בדרכים מסוכנות, תוך כדי שאימן את מרבית הקבוצות.

עם תחילת מלחמת העולם השנייה התגייס פריד לצבא הבריטי. לאחר שהבריטים גילו את יכולותיו במשחק ההוקי, הוא מונה לראש קבוצת ההוקי של בסיס צבאי גדול ושובץ בנבחרת פיקוד מרכז-דרום. 

עם הכרזת המדינה והקמת צה"ל, החל פריד את שירותו בבית הספר הצבאי לאימון גופני, בה"ד 8 ולאחר מכן עבר לתפקידי ארגון, שיפוט וייעוץ.

היה נשוי ללאה פריד (לבית גינסבורג, (1988-1915)), עיתונאית שעבדה שנים רבות ב"המשקיף", ב"דיילי אקספרס" האנגלי וב"מעריב".

נפטר ב-11 בפברואר 2013.

## לקריאה נוספת
* הלל ורד, **ואלה תולדות... כדוריד רחובות**, [תל אביב: חמו"ל], 2010.

## הערות שוליים

קטגוריה:שחקני כדוריד ישראלים
קטגוריה:מאמני כדוריד ישראלים
קטגוריה:עסקני כדוריד ישראלים
קטגוריה:מתנדבי היישוב לצבא הבריטי
קטגוריה:אנשי העלייה החמישית
קטגוריה:אלופי-משנה בצה"ל
קטגוריה:ספורטאים רב תחומיים
קטגוריה:שחקני הוקי שדה
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1914
קטגוריה:ישראלים שנפטרו ב-2013
אפרים שנפלו לו המכנסיים

**אפרים שנפלו לו המכנסיים** הוא ספר ילדים מאת ישראל ויסלר (פוצ'ו). את הספר אייר חיים ארלבאום, והוא ראה אור בהוצאת כתר בשנת 1984.

## עלילה
ילד בשם אפרים אוכל בכמויות מזעריות, ועל-כן הוא כחוש למדי. מצבו מתדרדר בעקבות מנוסתו מן האם ותבשיליה עד שלבסוף מידתם של מכנסיו לא מתאימה לו עוד. לרוע מזלה של האם, לא נמצא בחנות אף זוג בודד שמתאים לו. אפרים, שמאז ומעולם היה צנום, עובר מהפך משמעותי הודות לניחוחות שהפיצו התבשילים שהכינה סבתו: מילד רזה יתר על המידה הוא הופך לילד שמן במיוחד. המוכרת מחנות הבגדים, בה היו אפרים ואימו בפעם שעברה, לא הייתה מזהה שזה הילד הצנום לולא באה איתו אימו לחנות. גם הפעם לא נמצאו מכנסיים המתאימים לו, רק שהפעם עקב עודף-השומן הקיצוני. אימו של אפרים מסבירה לו שלהיות רעבתן ולאכול מעט מדי, שניהם מצבים מזיקים. היא מציעה כי יאכל בכמות הנכונה, או כפי שהוא אישר את דבריה: "הכי טוב לאכול בינוני מדי". האם, ששמחה על חוכמתו, קונה לו כתפיות. הכתפיות מנעו את נפילת מכנסיו לעולם ועד.

## קישורים חיצוניים
* 
*אפרים שנפלו לו המכנסיים ,כתב - פוצ'ו, ציר - חיים ארלבאום.

קטגוריה:ספרי ילדים ונוער בעברית
קטגוריה:ספרי 1984
קטגוריה:ספרי הוצאת כתר
קטגוריה:ישראל ויסלר
שרה הוניג

**שרה הוניג** (אנגלית: **Sarah Honig**) היא עיתונאית ישראלית וכותבת טור דעות בג'רוסלם פוסט.

## ביוגרפיה
הוניג נולדה בישראל, גדלה והתחנכה בישראל ובארצות הברית. למדה בבית ספר הגבוה למוזיקה ולאומנות בניו יורק ובאוניברסיטת תל אביב.

הוניג החלה את עבודתה ככתבת עבור הג'רוסלם פוסט בשנת 1968 בעוד היותה סטודנטית. בשנות ה-60, ה-70 וה-80 הייתה הכתבת המובילה בסיקור התנועה לשחרור יהודי ברית המועצות ואסירי ציון.

בשנות ה-80 המוקדמות הייתה לכתבת הפוליטית הבכירה של העיתון. בין השנים 1991–2001 הייתה הפרשנית הפוליטית של העיתון.

מאז 1999 היא כותבת טור בעיתון ששמו Another Tack המכסה מאורעות בישראל ובעולם.

מאז שנת 2003 משמשת ככתבת-עורכת בכירה.

היא מחזיקה בלוג שבו מתפרסמים בין השאר גם הטורים שלה בעיתון.

## סערה סביב רשמיה מביקור באירלנד
בינואר 2013 חוללה הוניג סערה כאשר טענה שנתקלה בהערות אנטישמיות במהלך טיול פרטי אותו ערכה בטבעת קרי באירלנד.

במהלך טיול לפני חג המולד בטבעת קרי, אזור בדרום מערב אירלנד, נתקלה בקבוצת ילדים מבית הספר הסמוך שמתרימים כסף למען קניית עצי זית לפלסטינים. הילדים השתתפו בפעילות בית ספרית ביחד עם מורה מבית הספר, כחלק מתוכנית הלימודים שמעביר טרוקרה, ארגון צדקה קתולי שתורם לנזקקים ברחבי העולם וידוע בגישתו האנטי ישראלית. 

הילדים החזיקו שלטי "Free Palestine" וביקשו מהוניג לתרום. כאשר היא שאלה אותם ממי הם רוצים לשחרר את פלסטין, הם ענו: מהיהודים. בהמשך השיחה איתם הם טענו שהיהודים הם רשעים ושהם צלבו את ישו.
המורה שהיה נוכח במקום גילה הסכמה עם דברי הילדים.

הוניג פרסמה את האירוע בטור Another Tack בעיתון ובבלוג שלה ועוררה סערה באירלנד, וחלק מהקוראים בעיתון אף קראו להחרים את אירלנד כיעד תיירותי.
הפרשה התפרסמה בעיתונים הראשיים באירלנד ומנהל בית הספר הכחיש את דברי הילדים ואף טען שהוניג נהגה בחוסר אחריות כשפרסמה את תמונות הילדים ללא אישור. היא טענה שהייתה חייבת לפרסם את התמונות כהוכחה לדבריה ושהילדים היו בוגרים ועסקו בפעילות פוליטית בשטח ציבורי.
היא טענה בנוסף שקיבלה מכתבי שטנה מאנשים באירלנד לאחר המקרה.

## קישורים חיצוניים
* 
* הבלוג של שרה הוניג
* מידע על העיתונאית שרה הוניג מהאתר MGInews

## הערות שוליים

קטגוריה:בעלות טור ישראליות
קטגוריה:בעלי טור ישראלים
קטגוריה:פרשנים פוליטיים ישראלים
קטגוריה:פרשניות ישראליות
קטגוריה:סגל הג'רוזלם פוסט
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו במאה ה-20
קטגוריה:ישראלים שנולדו במאה ה-20
אוסטין מאהון

**אוסטין קרטר מאהון** (באנגלית: **Austin Carter Mahone**; נולד ב-4 באפריל 1996) הוא זמר פופ אמריקאי, שהפך לפופולרי ב-2011 בעקבות העלאת סרטונים ויראלים של הופעותיו.

## ביוגרפיה
### חייו האישיים
מאהון נולד ב-4 באפריל 1996, בסן אנטוניו, שבטקסס. אביו נפטר כשהיה בן 16 חודשים בגלל שהיה חולה בסרטן, והוא גדל בטקסס עם אימו, וגר בערים סגויין, סן אנטוניו ובלה ורניאה. אחרי שאימו התגרשה מבעלה השני, מאהון חזר לסן אנטוניו וזמן קצר למד בבית הספר התיכון "לדי בירד ג'ונסון", עד שנאלץ לנשור וללמוד בבית בשל תהילתו הגדלה. כיום, מאהון מתגורר במיאמי, פלורידה.

בתור ילד אוסטין מאהון היה דחוי בחברה והתעללו בו.

ב-2013 החל לצאת עם בקי ג'י, השניים נפרדו ב-2015.

### קריירה מוזיקלית
מאהון התחיל לפרסם סרטונים ב-YouTube עם חברו אלכס קונסטנסיו ביולי 2010. באוקטובר 2011 פרסם מאהון גרסת כיסוי לשיר "Mistletoe" של ג'סטין ביבר. ב-28 באוגוסט 2012, מאהון הכריז שהוא חתם חוזה רשמית עם Chase/Universal Republic Records. השיר הראשון של מאהון, "11:11", דורג במקום ה-19 במצעד של בילבורד. שירו השני, "Say Somethin",דורג במקום ה-34 במצעד שירי הפופ של בילבורד.

בספטמבר 2012, מאהון לראשונה דורג במקום ה-38 ברשימת 50 הסוציאלים של בילבורד, ההופעה הכי צעירה ברשימה. הוא קפץ לדירוג ה-28 ברשימה ב-2 בדצמבר.

ב-22 במאי 2012, מאהון ניגן בקונצרט המוזיקלי הראשון Q102 Springle Ball. ב-7 בספטמבר 2012, מאהון הוציא את הסינגל השני שלו, "Say Somethin". זמן קצר לאחר מכן הוא שר ב-B96 SummerBash בשיקגו וב-22 ביוני 2012, בניו יורק.
בנוסף, אוסטין הופיע בתפקיד אורח בסדרה Big Time Rush של ניקלודיאון.

ב-10 בנובמבר 2013 יצא הסינגל "Banga Banga". בתאריך 15 בפברואר 2014 הוציא את הסינגל "U".

ב-27 במאי 2014 הוציא מאהון מיני אלבום בשם "The Secrets" המכיל 8 שירים. ב-3 באוגוסט 2014 הוציא את הסינגל "Shawty Shawty" שבו אירח את בי מזור. הסינגל "Torture" יצא לאור ב-26 במאי 2015. מאהון הוציא ב-2 ביולי 2015 את הסינגל "Dirty Work".

## דיסקוגרפיה

## פילמוגרפיה

## קישורים חיצוניים

* 

* אוסטין מאהון, באתר MTV

## הערות שוליים

קטגוריה:זמרי פופ אמריקאים
קטגוריה:זוכי פרס המוזיקה של MTV אירופה
קטגוריה:זוכי פרס בחירת הנוער
קטגוריה:אמריקאים ממוצא סלובקי
קטגוריה:אמני ריפבליק רקורדס
קטגוריה:אמני יאנג מאני
קטגוריה:אמני קאש מאני רקורדס
קטגוריה:יוצרי תוכן דיגיטלי ב-OnlyFans
קטגוריה:אמריקאים שנולדו ב-1996
Dying Rose

**Dying Rose** (בעברית "ורד גווע", תעתיק: "דייאינג רוז") היא להקת דת'-דום גותי מבלארוס.

## היסטוריה

הלהקה הוקמה בשנת 2000. היא הוציאה את הדמו הראשון ב-2002 ואת אלבומה המלא הראשון, "The Bleeding Flowers", ב-2009. שנתיים אחר כך הוציאה את אלבומה השני, "Exsistentia".

## מוזיקה

Dying Rose מנגנת דום מטאל גותי עם שירת היפה והחיה הכוללת גרואלינג לצד שירה אופראית מצד הזמרת. בנגינתם בולטות הגיטרות החשמליות עם ריפים כבדים בקצב איטי עד בינוני. הגיטרות המודגשות יחסית ללהקות מטאל גותי אחרות ששמות דגש יותר על קלידים ואווירה. עם זאת, Dying Rose משלבים לעיתים קטעי מוזיקה קלאסית ושירת מקהלות.

## דיסקוגרפיה

* With Poisoned Thornes - דמו, 2002
* The Bleeding Flowers - אלבום אולפן מלא, 2009
* Exsistentia - אלבום אולפן מלא, 2011

## קישורים חיצוניים

* מידע ב-Spirit of Metal

קטגוריה:להקות מטאל גותי
קטגוריה:להקות דום מטאל
קטגוריה:להקות דת' מטאל
קטגוריה:בלארוס: תרבות
באקווילד

**באקווילד** (באנגלית: **Buckwild**; ) הוא מפיק היפ הופ מהברונקס, ניו יורק, ארצות הברית. במקור באקווילד היה די ג'יי ולאחר שהוא פגש את Lord Finesse הוא עבר להיות מפיק לשירי היפ הופ. יותר מאוחר הוא הצטרף ללהקה D.I.T.C עם הראפרים .Showbiz and A.G ,Diamond D, פאט ג'ו, Big L ו-או.סי.. ההפקה הראשונה שלו הייתה עם השיר "(Shit Is Real (You Can't Front" שכללה את הראפרים Diamond D, Lord Finesse ו- Sadat X.

## ביוגרפיה
החשיפה הראשונה של באקווילד בציבור הייתה בשנת 1994, כאשר הוא הפיק את השיר "Word...Life" של הראפר או.סי.. באותה השנה באקווילד הפיק שלושה שירים באלבום Stress: The Extinction Agenda של הלהקה Organized Konfusion. הוא גם הפיק באותה שנה שלושה שירים ללהקה Artifacts באלבום הבכורה שלהם, Between a Rock and a Hard Place, באקווילד המשיך את החשיפה שלו כאשר הוא הפיק במספר אלבומי אנדרגראונד כמו: Lifestylez Ov Da Poor & Dangerous של הראפר Big L, באלבום Doe Or Die של הראפר AZ, באלבום 4,5,6, של קול ג'י ראפ ובאלבום The Natural של Mic Geronimo. הוא גם נהפך להיות ידוע בעשיית רימקסים רבים לאומני היפ הופ כמו: גורו, ביסטי בויז, Q-Tip, Channel Live, KRS-One, Kool Keith והרבה אומנים אחרים.

מאמצע ועד סוף שנות ה-90 הוא הפיק ועשה רימקסים לאומנים כמו:Diamond D, Capone-N-Noreaga, Lord Finesse, .Showbiz and A.G, Tha Alkaholiks, Mad Skillz, ביג פן, ביסטי בויז, פאט ג'ו, ג'יי זי ו-הנוטוריוס בי. איי. ג'י.. ב-2011 באקווילד הפיק 12 מתוך 15 שירים באלבום Bon Appetit של הראפר או.סי.. הביט הכי מפורסם של באקווילד יצא בשנת 2001 בסינגל "Whoa!" של הראפר Black Rob.

ב-1999 באקווילד הפיק בדיסק של America is Dying Slowly ,Red Hot Organization, שכלל גם את וו טאנג קלאן, פאט ג'ו, ביז מארקי ועוד מספר אומני היפ הופ ידועים. הדיסק בא לעלות את המודעות של מחלת האיידס בקרב גברים אפרו-אמריקאים. Source magazine הכריז את האלבום כ"יצירת מופת".

בשנת 2003 באקווילד הפיק 8 שירים מתוך 20 במיקסטייפ Hard 4 The Streets של הלהקה Kurrup Money. ב-2007 Ground Floor Recordings הוציא לאור את האלבום Diggin' In The Crates, שכלל הפקות ורימקסים שבאקווילד עשה בין השנים 1993–1997. ב-2010 הראפר Celph Titled הוציא לאור את האלבום Nineteen Ninety Now, אשר כלל ביטים ישנים של באקווילד מ-1994–1995, באלבום התארחו אומנים חדשים שלא נשמעו לפני כן והאלבום קיבל ביקורות טובות בקרב המבקרים.

## דיסקוגרפיה
* 1998 - Still Diggin' Composition EP
* 2007 - (Diggin' In The Crates (Rare Studio Masters 1993-1997
* 2010 - Nineteen Ninety Now (עם Celph Titled)
* 2010 - Buckwild Presents... EP
* 2011 - Nineteen Ninety More w (עם Celph Titled)

## קישורים חיצוניים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:הברונקס: אישים
קטגוריה:מפיקי היפ הופ אמריקאים
קטגוריה:מפיקים אמריקאים
קטגוריה:אמריקאים שנולדו ב-1972
דואנדה

**דואנדה 367943** (**367943 Duende**, לשעבר **DA<sub>14</sub> 2012**) הוא גוף קרוב ארץ בעל קוטר של 45 מטר ומסה של כ-130,000 טון. האסטרואיד התגלה ב-23 בפברואר 2012 על ידי מצפה Observatorio Astronómico de Mallorca בספרד, המתמחה בציד אסטרואידים. הגילוי אירע שבעה ימים אחרי שעבר במרחק של 2,600,000 ק"מ מכדור הארץ ב-16 בפברואר 2012.

ב-15 בפברואר 2013 עבר האסטרואיד במרחק 27,737.7 ק"מ מפני כדור הארץ, המרחק הקרוב ביותר שגוף מוכר כלשהו, בגודל כזה, עבר בסמוך לכדור הארץ.

הוא נקרא דואנדה על שם גזע של יצורים קטנים דמויי אדם בפולקלור של חצי האי האיברי.

## מעבר 2013
ב-15 בפברואר 2013 בשעה 19:25 לפי שעון גריניץ' (21:25 שעון ישראל) עבר האסטרואיד במרחק של 27,737.7 ק"מ מפני כדור הארץ. בשיא המעבר האסטרואיד היה קרוב יותר לכדור הארץ מאשר הרצועה הגאוסטציונרית, אך לא פגע בלוויינים במסלול זה, משום שבעת חציית מסלולם הוא הגיע במישור שונה.

בהירות נראית האסטרואיד בשיא קרבתו הייתה כ-7, מעט פחות משניתן לראות בעין בלתי מזוינת מאזור ללא זיהום אור. עם זאת, ניתן היה לעקוב אחריו במשקפת או טלסקופ קטן. עבור צופים מישראל, האסטרואיד זרח בכיוון דרום-מערב מעט לאחר השעה 21:00. בעת שיא המעבר האסטרואיד היה בגובה זוויתי של כ-10 מעלות מעל האופק, בקבוצת הכוכבים בתולה. מכאן, האסטרואיד המשיך לצפון-מזרח. עם הריחוק בינו לכדור הארץ, בהירותו ומהירותו הזוויתית פחתה. בין השעה 23:00 ל-23:30 האסטרואיד חצה את היצול של קבוצת הדובה הגדולה בבהירות 9. בערך בשעה זו היה גם שיא גובהו מעל האופק לצופה מישראל, 50 מעלות.

לפי חישובי נאס"א, עקב השפעת הכבידה של המעבר בסמיכות כה קרובה לכדור הארץ, יתקצר מסלולו סביב השמש ל-315 ימים בלבד, לעומת 366 ימים לפני המעבר.

למרות הסמיכות להתפוצצות המטאור ברוסיה, אירוע שקרה כ-15 שעות לפני כן, האסטרונומים הגיעו למסקנה כי שני האירועים אינם קשורים זה לזה.

## ראו גם
* אפופיס (אסטרואיד)

## קישורים חיצוניים

* מעבר ה-15 בפברואר 2013 באתר Heavens-Above (אנגלית)
* 

## הערות שוליים

קטגוריה:אסטרואידים
קטגוריה:2013 במדע
קטגוריה:גופים קרובי ארץ
גשם הערבי

**גֶשֶׁם הָעַרְבִי** הוא בן תקופתו של נחמיה בעת הקמת בית המקדש וירושלים בעקבות שיבת ציון ואחד משלושה מנהיגים סביב פחוות יהודה שביקשו למנוע את הקמת בית המקדש. ממצאים ארכאולוגיים מצביעים על אפשרות שמדובר באביו של קינו מלך קדר שהייתה בשיא כוחה בתקופה הפרסית. גשם הוא הדמות היחידה בתנ"ך הנושאת את התואר "ערבי".

## שם
במקום אחד בספר נחמיה הוא קרוי **גַשְׁמוּ**, ככל הנראה יחסת ה, והגייתו משוחזרת כ"**גֻשָמוּ**". השם "גשם" מוכר כשמם של אחד ממלכי הלחיאנים , שבט שדחק את האדומים, וכן מכתובות צפאיות . השם "גשמו" מופיע בכתובת נבטית. השם מופיע אף בערבית.

## גשם הערבי בתנ"ך

מספר נחמיה עולה שגשם חבר לסנבלט החורני וטוביה העמוני נגד נחמיה. כאשר נחמיה פנה לבניית חומות ירושלים, השומרונים והערבים עשו מאמצים כדי להפריע לו.

גֶשֶׁם או גַשְׁמוּ, שכנראה היה מנהיג ערבי, הצטרף לשומרונים והאשים את נחמיה במזימה נגד המלך הפרסי.

## גשם הקדרי בתיעוד הארכאולוגי

מעבר להזכרתו של גשם במקרא, קיימים שני ממצאים ארכאולוגיים אשר מעלים את האפשרות שמדובר במלך קדר - ממלכה ערבית שבתקופת האימפריה הפרסית השתרעה מדרום בבל במזרח לדלתת הנילוס במערב ונודעה בחשיבותה לשלטון הפרסי:

*בכתובת שנמצאה בכאבור אל-ג’ונדי צפונית לעיר דדן, ומקובל לתארכה לאמצע המאה החמישית לפנה"ס, מוזכר **גשם בן שחר**, יחד עם אדם לא מזוהה שהיה מושל ("פחת") דדן. חוקרים העלו את האפשרות שמדובר בגשם מלך קידר שהוזכר במקורות האחרים, אולם מכיוון שהכתובת מקוטעת קשה להגדיר בבירור שבו מדובר.

*בקערת כסף שהתגלתה באתר **תל-מסחותה** ליד אסמאעיליה - ואדי תומילאט, במזרח דלתת הנילוס במצרים, התגלתה כתובה בארמית – "זי קינו בר גשם מלך קדר קרב להן-אלת" (את זה קינו בן גשם מלך קדר הגיש להן־אלת). קערה זו הייתה אחת מארבע שנמצאו באתר עם הקדשות לאלה "הן אלת" וניתוח הסגנון האומנותי של הקערות, כמו גם ניתוח פלאוגרפי של הכתובות עצמן, מתארך את הקערה לסוף המאה החמישית לפנה"ס – באמצע התקופה הפרסית-אחמנית. ההערכה היא כי מדובר בעדות לקיומו של בסיס חיל מצב קדרי במזרח מצרים המתייחס לגָשְמֻ מלך קדר, המוכר מהמקרא כגשם הערבי.

אין לדעת בוודאות האם גשם בשני הממצאים הארכאולוגיים הוא אותו אדם והוא זהה לגשם הערבי המוזכר בספר נחמיה. אולם, ברור שקיימת קרבה כרונולוגית ונסיבתית ביניהם. זיהויו של גשם הערבי עם מלך קדר יכול להסביר את חששו מהתחזקות ישות פוליטית יהודאית שתוכל לערער את שליטתו בצירי המסחר מדרום מסופוטמיה ומדרום ערב לנמל עזה ולמצרים. הזיהוי יכול גם להסביר את המשמעות הרבה של פנייה של אדם במעמדו לשלטון הפרסי והסיכון שבדבר להמשך ביצורה של ירושלים בידי שבי-ציון.

במחקר מקובלת גם עמדה שגשם היה מושל פחוות "ערב" באימפריה הפרסית, פחווה שכללה גם את ארץ אדום או אידומיאה.

## ביבליוגרפיה

## ראו גם
*קדר (שבט וממלכה)

## הערות שוליים

קטגוריה:אישים בספר נחמיה
קטגוריה:ערבים
קטגוריה:אישים בתנ"ך המוזכרים במקורות חיצוניים
קטגוריה:אישים שחיו במאה ה-5 לפנה"ס
מצעד שירי הראפ

שמאל|ממוזער|250x250px|לוגו מגזין הבילבורד
**שירי ראפ לוהטים** (באנגלית: **Hot Rap Songs**) הוא מצעד אשר מפורסם על ידי המגזין בילבורד בארצות הברית. המצעד מדרג בכל שבוע רשימה של 25 השירים הכי פופולריים בז'אנר ההיפ הופ\ראפ, המצעד מדרג את רשימת השירים על פי

זמן השידור שלהם ברדיו ועל פי נתוני המכירות שלהם. מ-1989 עד 2001, הדירוג נעשה על פי כמות המכירות של הסינגלים בכל שבוע.

הסינגל "Hot Boyz" של הראפרית מיסי אליוט, שבו התארחו האמנים נאז, Eve ו-Q-Tip דורג הכי הרבה שבועות במקום הראשון. הסינגל היה 18 שבועות במקום הראשון מדצמבר 1999 עד מרץ 2000. לראפר דרייק היו הכי הרבה סינגלים במקום הראשון (14 סינגלים).

## נתונים סטיסטיים ועובדות אחרות
### אמנים שהגיעו הכי הרבה פעמים למקום הראשון במצעד
1. דרייק - 14 
2. שון קומבס - 10 
3. קניה וסט - 9 
4. אל אל קול ג'יי - 8 
4. סנופ דוג - 8 
5. באו וואו - 7 
5. ליל ויין - 7 
5. הנוטוריוס בי. איי. ג'י. - 7 
5. T.I - 7
5. 50 סנט - 7 
5. ליל קים - 7

### אמנים שהגיעו הכי הרבה פעמים ל-10 הטובים ביותר
1. ג'יי זי - 32 
2. ליל ויין - 31 
3. סנופ דוג - 25 
4. לודאקריס - 24 
5. שון קומבס - 23 
6. אל אל קול ג'יי - 22 
6. קניה וסט - 22 
6. דרייק - 22 
6. טי. איי - 22 
7. 50 סנט - 20

### שירים שהיו הכי הרבה שבועות במקום הראשון

;19 שבועות
*ליל נאז X עם בילי ריי סיירוס - "Old Town Road" (רמיקס)
;18 שבועות
*מיסי אליוט - "Hot Boyz"
;17 שבועות
*איגי אזליה עם צ'רלי XCX - "Fancy"
;15 שבועות
*דרייק - "Best I Ever Had"
;14 שבועות
*דרייק עם ליל ויין - "The Motto"
*ליל ויין - "Lollipop"
;13 שבועות
*DJ Khaled עם דרייק וליל ויין - "I'm On One"
;12 שבועות
*Terror Squad - "Lean Back"
;11 שבועות
*פלו ריידה עם טי-פיין - "Low"
;10 שבועות
*ג'יי זי עם קניה וסט - "Niggas in Paris"
*כריס בראון עם ליל ויין ובאסטה ריימס - "Look At Me Now"
*T.I. - "Whatever You Like"
*נלי - "Grillz"
*סנופ דוג - "Drop It Like It's Hot"

## ראו גם
* מצעד שירי ה-R&B/היפ-הופ
* מצעד אלבומי הראפ

## קישורים חיצוניים
* 
* מצעד שירי הראפ הלוהטים, באתר בילבורד

שירי הראפ
אריק לפקופסקי

**אריק לפקופסקי** (מאנגלית: **Eric Lefkofsky**; נולד בספטמבר 1969), הוא יזם יהודי אמריקאי, מייסד אתר גרופון. נכון לשנת 2018, הונו מוערך בכ-2.4 מיליארד דולר על פי מגזין פורבס.

## ביוגרפיה
לפקופסקי גדל במישיגן. אביו ביל הוא מהנדס ואימו סנדי מורה, ויש לו אח ואחות. ב-1993 השלים בהצטיינות תואר במשפטים מאוניברסיטת מישיגן.

לפקופסקי החל את הקריירה העסקית שלו בתור מוכר שטיחים באוניברסיטה בה למד. ב-1993, יחד עם חבר מהלימודים, הוא לווה כסף מקרובי משפחה ורכש חברת הלבשה במדיסון, ויסקונסין. לאחר מכן פקופסקי ושותפו הקימו חברת אינטרנט שהתמחתה במוצרים לקידום מכירות, אשר גדלה במהרה ובשנת 2000 נמכרה עת שלפקופסקי עצמו הפך להיות סמנכ"ל התפעול של חברת האם. פחות משנה לאחר מכן החברה פשטה רגל, והדבר שהוביל למספר תביעות שהוגשו על ידי בעלי המניות. זמה מה לאחר מכן לפקופסקי הקים יחד עם כמה שותפים את InnerWorking, שכעבור חמש שנים הונפקה בבורסת נאסד"ק. ב-2005 הקים עם שותפו הוותיק את חברת Echo Global Logistics שגם כן הצליחה ולבסוף הונפקה בורסה. בשנת 2006 השניים ייסדו חברה בתחום המדיה וגייסו עבורה השקעות. ב-2007 השקיע מיליון דולר באתר שלימים הפך להיות גרופון (groupon.com) וכעבור שנתיים השלים גיוס של מיליוני דולרים מקרנות סיכון שונות. ב-2010 מגזין פורבס דיווח שגרופון הוא האתר עם הצמיחה המהירה ביותר בהיסטוריה, וזמן קצר לאחר מכן הודיע לפקופסקי על השקת קרן השקעות פרטית שתתמקד בעיקר באזור שיקגו. באותה שנה גוגל הציעה עבור האתר סכום של 6 מיליארד דולר אך העסקה לא יצאה לפועל, ייתכן שעקב ביקורת מהרשויות הפיקוח בארצות הברית. בשנת 2011 הונפקה מניית החברה, במחיר של 20 דולר למניה.

בשנת 2006 הקים לפקופסקי יחד עם אשתו את קרן לפקופסקי. הוא לימד עסקים באוניברסיטת נורת'ווסטרן, והוציא ספר שעוסק בהשפעת הטכנולוגיה על העסקים כיום הנקרא *Accelerated Disruption*. לפקופסקי דבר על הקשר שלו ליהדות בראיון ב-2011.

## קישורים חיצוניים
* 

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:יהודים אמריקאים
קטגוריה:נדבנים אמריקאים
קטגוריה:בוגרי בית הספר למשפטים באוניברסיטת מישיגן
קטגוריה:אמריקאים שנולדו ב-1969
גדעון כהן

**גדעון (גיגי) כהן** (21 באוגוסט 1936 – 29 באוקטובר 2018) היה ספורטאי ומאמן רב תחומי. ככדורגלן שיחק בעמדת השוער בקבוצות רבות, וכן היה שוער נבחרת ישראל בכדוריד.

גדעון כהן, שנולד ברחובות, התחרה בענפי ספורט נוספים, כגון הוקי שדה, טניס שולחן (זכייה בגביע אליפות בסיס חיל אוויר) וכדורסל (זכייה באליפות חיל האוויר). הוא לא עשה הפרדה חדה בין התחומים השונים וכך נוצר מצב בו לעיתים השתתף בשבת בבוקר במשחק הוקי, לפני הצהרים השתתף במשחק כדוריד ואחר הצהרים עמד בשערה של קבוצת כדורגל.

## הקריירה בכדורגל
### קריירת המשחק
גדעון כהן החל את הקריירה הספורטיבית שלו כחלוץ בקבוצת הנוער של מכבי רחובות בכדורגל. בגיל 16 עלה לשורות קבוצת הבוגרים וכבר במשחק הראשון, נגד הפועל רמת גן, הבקיע שער, היחיד של קבוצתו באותו משחק, שהסתיים בתוצאה 1-1. במהרה עבר כהן לשחק בעמדת שוער, ואף הצליח לעצור בעיטות פנדל שבעטו לעברו יעקב ויסוקר מהפועל פתח תקווה ובן-צבי ממכבי חיפה.

מהשער של מכבי רחובות עבר כהן לשער של בית"ר ירושלים ועבור העברתו קיבלה מכבי רחובות אלף לירות מבית"ר ירושלים. כהן הגן גם על השער של סקציה נס ציונה ושל מכבי שעריים, וכן הגן על שערה של בני יהודה תל אביב (בשנים 1962 - 1964). משום נוהגו לעבור מקבוצה לקבוצה, זכה לכינוי "השוער המעופף".

### קריירת המאמן
גדעון כהן היה בוגר המחזור הראשון למאמני כדורגל, שהתקיים במכון וינגייט. הוא אימן, יחד עם יצחק מזרחי, את מכבי שעריים, אך פרש ממשרה זו לאחר שני אימונים עבר לאימון קבוצת הפועל לוד. לאחר מכן אימן את הפועל אשקלון. לאחר שמכבי שעריים ירדה לליגה השלישית, הוזעק גדעון כהן וקיבל את האימון שלה ותוך שנתיים עלה איתה שתי ליגות. לאחר מכן קיבל כהן את אימון נבחרת הנוער של ישראל. בשנת 1996 מונה למאמן מכבי נתניה בליגת המשנה, ולאחר כשנה סיים את תפקידו.

## הקריירה בכדוריד
בגיל 21 החליט כהן לנסות את כוחו גם כשוער כדוריד והצטרף בתפקיד זה למסע של נבחרת רחובות בכדוריד בהולנד, ב-1956. במקביל לקריירה כשוער מכבי רחובות בכדורגל, הצטרף כהן לקבוצת הכדוריד מכבי רחובות, קבוצה שהוביל אחיו, אורי כהן, ונקלט היטב בתחום הכדוריד. ב-1957 היה שוער נבחרת ישראל בכדוריד במשחקי המכביה החמישית.

גדעון כהן נפטר ב-29 באוקטובר 2018, והובא למנוחות בבית העלמין של רחובות.

## לקריאה נוספת
* הלל ורד, **ואלה תולדות... כדוריד רחובות** (תל אביב: חמו"ל), 2010.

## קישורים חיצוניים

* גדעון כהן - גיגי באתר ההתאחדות לכדורגל בישראל

## הערות שוליים

קטגוריה:שוערי כדורגל ישראלים
קטגוריה:כדורגלני בית"ר ירושלים
קטגוריה:כדורגלני בני יהודה תל אביב
קטגוריה:כדורגלני סקציה נס ציונה
קטגוריה:כדורגלני מכבי שעריים
קטגוריה:מאמני כדורגל ישראלים
קטגוריה:מאמני מכבי שעריים
קטגוריה:מאמני מכבי נתניה
קטגוריה:שחקני כדוריד ישראלים
קטגוריה:מאמני כדוריד ישראלים
קטגוריה:ספורטאים רב תחומיים
קטגוריה:שחקני הוקי שדה
קטגוריה:רחובות: כדורגלנים
קטגוריה:אישים הקבורים ברחובות
קטגוריה:ישראלים שנולדו ב-1936
קטגוריה:ישראלים שנפטרו ב-2018
בית משפט לעניינים מקומיים

**בית משפט לעניינים מקומיים** הוא בית משפט שדן בעבירות לפי חוק התכנון והבנייה, פקודת העיריות, חוק רישוי עסקים, חוקי עזר עירוניים ופקודת המועצות המקומיות. סמכות בית המשפט היא כסמכות בית משפט השלום והוא פועל על-פי חוק בתי המשפט.

שר המשפטים רשאי להקים בצו, לאחר התייעצות עם הרשויות המקומיות הנוגעות בדבר, בית משפט לעניינים מקומיים ולקבוע את מקום מושבו ואזור שיפוטו. אזור השיפוט של בית המשפט יכול להכיל מספר רשויות מקומיות והוא אינו בהכרח תואם לגבולות בתי המשפט לשלום. אם בית המשפט לעניינים מקומיים "חוצה גבולות" של בתי משפט שלום אחדים מוחלט מי נשיא בית המשפט השלום האחראי לבית משפט זה. דוגמה לכך היא בית המשפט בקריית ביאליק שכולל יישובים כמו טירת כרמל, עתלית ורכסים. באין בית משפט שכזה מוסמך בית משפט השלום לשמש כבית משפט לעניינים מקומיים. דוגמה לעיר שבה אין בית משפט לעניינים מקומיים היא כפר סבא.

דין שופט בית משפט זה הוא כדין שופט שלום.

העבירות עליהן דן בית המשפט, כאמור, נוגעות לעניינים מקומיים שבהם מתעסקת הרשות המקומית בעזרת פקחיה: רישוי עסקים, עבירות בנייה, דו"חות חנייה, רוכלות אסורה, זיהום וכיוצ"ב.

בית המשפט לעניינים מקומיים ממומן בידי הרשות המקומית (אף על פי שהשופטים לא ממונים על ידה), והקנסות משולמים לקופת הרשות. בפועל רוב התיקים הנ"ל מוגשים לבית משפט השלום, והקנס משולם לקופת המדינה.

## סמכות עניינית
סמכותם העניינית של בתי המשפט העירוניים משתרעת רשימת חוקים, אותם ניתן לחלק למספר סוגים:

א. חוקי עזר עירוניים בנושאים שונים - למשל בענייני מקלטים, עישון במקום ציבורי, ביוב, ועוד.  

ב. עבירות לפי פקודת העיריות, פקודת המועצות המקומיות, וחוק התכנון והבניה, תשכ"ה-1965, ולפי תקנות, צווים וחוקי עזר על פיהם, וכן בעבירות לפי החיקוקים המנויים בתוספת השלישית, לרבות תקנות, צווים וחוקי עזר על פיהם.

ג. תיקי ברירת משפט - תיקי חניה שבהם ביקשו אזרחים להישפט. 

ד.  צווי סגירה ושימוש חורג לפי חוק רישוי עסקים. 

ה. הפסקת בניה וצווי הריסה לפי חוק התכנון והבנייה. 

לפי חוק בתי המשפט, יש לבית משפט השלום סמכות מקבילה לדון בעניינים מקומיים, וההוראות החלות על בית משפט השלום בעניינים פליליים חלות אף על בית משפט מקומי. 

## קישורים חיצוניים
* 
*  
* בית משפט לעניינים מקומיים - חיפה באתר עיריית חיפה

עניינים מקומיים
3OH!3

**3OH!3** היא להקת סינת'-פופ אמריקאית, מבולדר, קולורדו. הלהקה נוצרה בשנת 2004 והיא מורכבת משון פורמן ונת'ניאל מוט.

## קריירה
זמרי הלהקה, שון פורמן (נולד באוגוסט 1985) ונת'ניאל מוט (נולד ב-1984) שניהם במקור מהעיר בולדר בקולורדו. בשנת 2004 הקימו את הלהקה והחליטו לקרוא לה על שם קידומת הטלפון בעיר. לאחר הוצאת אלבומם הראשון חתמו השניים על הסכם עם חברת בת של אטלנטיק רקורדס. 3OH!3 ידועים רבות תודות לשירם "Don't Trust Me", שהגיע למקום השביעי ברשימת 100 השירים של בילבורד. רמיקס של הסינגל השני שלהם, "Starstrukk", אותו שרו יחד עם קייטי פרי, הגיע לרשימת הטופ 10 באנגליה, אירלנד, פינלנד, פולין ואוסטרליה. בנוסף לכך, הם זכו להכרה רבה כאשר הוציאו לאור את השיר "My First Kiss", יחד עם הזמרת קשה. ב-2012 יצא הסינגל השביעי שלהם "You're Gonna Love This".

נכון ל-2016 הם חתומים בחברת Photo Finish Records.

## דיסקוגרפיה
* 2007 - 3OH!3
* 2008 - Want
* 2010 - Streets of Gold
* 2013 - Omens
* Night Sports - 2016

## קישורים חיצוניים

* 

קטגוריה:להקות פופ אמריקניות
קטגוריה:צמדים מוזיקליים אמריקאיים
קטגוריה:3OH!3
קטגוריה:להקות אמריקאיות
קטגוריה:להקות שהוקמו בשנת 2004
דסטין מוסקוביץ'

שמאל|ממוזער|250px|עמוד הבית של פייסבוק כפי שנראה לגולשים לא מחוברים או לא רשומים
**דסטין מוסקוביץ** (באנגלית: **Dustin Moskovitz**; נולד ב-22 במאי 1984) הוא יזם אינטרנט יהודי-אמריקאי, אחד מחמשת מייסדי הרשת החברתית המקוונת הגדולה בעולם "פייסבוק", והבעלים והמנכ"ל הנוכחי של חברת "אסאנה".

## ביוגרפיה
נולד בגיינסוויל (Gainesville), פלורידה וגדל באוקלה. למד בתיכון ואנגארד (Vanguard) וסיים עם תעודת IB. לאחר מכן למד כלכלה באוניברסיטת הרווארד, אז חלק את מעונו ביחד עם מארק צוקרברג. ביוני 2004 נטלו צוקרברג ומוסקוביץ' שנת חופשה מלימודיהם, ביחד עם אדוארדו סברין, כריס יוז ואנדרו מקולום, ועברו להתגורר בפאלו אלטו, קליפורניה, שם הקימו לראשונה את הרשת החברתית פייסבוק; הרשת נקראה במקור thefacebook.com, והיא היוותה בתחילת דרכה רשת חברתית לסטודנטים. מוסקוביץ' כיהן כמנהל הטכני הראשי הראשון של פייסבוק, ואחראי האסטרטגיה ופיתוח פייסבוק בטלפון הנייד.

ב-3 באוקטובר 2008 הודיע מוסקוביץ שהוא עוזב את פייסבוק ביחד עם ג'סטין רוזנשטיין, המהנדס הבכיר של פייסבוק. בכך היה האחרון ממייסדי פייסבוק שעזבו את החברה, וצוקרברג הוא היחיד שנותר בה.

ב-7 בפברואר 2011 הציגו מוסקוביץ ושותפו רוזנשטיין את "אסאנה" (Asana), תוכנת מדף שמסייעת בניהול פרויקטים. "אסאנה" מופעלת על ידי "לונה", מסגרת אינטרנט מבוססת JavaScript שפותחה על ידי החברה. ההשקעה הראשונה של מוסקוביץ ורוזנשטיין ב"אסאנה" הייתה כ-9 מיליון דולרים. אסאנה עוררה עניין ציבורי גם כאשר מהנדסיה קיבלו 10,000 דולרים לשיפור הציוד במשרדיהם. במרץ 2025 הודיע מוסקוביץ על כוונתו לפרוש מתפקיד יושב ראש "אסאנה", מה שגרם לנפילה זמנית של 25% במניות החברה. ביולי 2025 הוחלף מוסקוביץ על ידי דן רוג'רס.

במרץ 2011 הוגדר מוסקוביץ כמיליארדר הצעיר ביותר בעולם בזכות עצמו. הוא החזיק ב-7.6% ממניות פייסבוק, שהוערכו בכ-6.4 מיליארד דולר. נכון לדצמבר 2024, הוא מדורג במקום 58 בעולם, ושוויו הנקי מוערך ב-30 מיליארד דולר לפי מדד המיליארדרים של בלומברג.

מוסקוביץ נשוי לעיתונאית לשעבר וליזמית החברתית קארי טונה, ויחד איתה הקים קרן פילנתרופית בשם Good Ventures , שתרומותיה מתבצעות לפי עקרונות של אלטרואיזם אפקטיבי. מוסקוביץ הקים עם טונה ועם פעיל הצדקה הולדן קרנופסקי  את ארגון Coefficient Giving  המסייעת לארגוני צדקה לתרום את כספם באופן יעיל, וכן מממן ארגוני צדקה. כמו כן מוסקוביץ וטונה היו הזוג הצעיר ביותר שהצטרף, בשנת 2014, ליוזמת התחייבות הנתינה שיזמו ביל גייטס ווורן באפט, שמסגרתו מתחייבים מיליארדרים לתרום את רוב הונם (מעל מחציתו) בעודם בחיים.

## קישורים חיצוניים

* האתר הרשמי של חברת אסאנה
* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אנשי עסקים יהודים אמריקאים
קטגוריה:אמריקאים בתעשיית המחשבים
קטגוריה:פייסבוק: אישים
קטגוריה:מיליארדרים יהודים אמריקאים
קטגוריה:תורמי התחייבות הנתינה
קטגוריה:אמריקאים שנולדו ב-1984
כביש M4

**הכביש המהיר M4** (באנגלית: **M4 Motorway**) הוא כביש מהיר בממלכה המאוחדת המקשר את העיר לונדון לדרום ויילס.

M4 מתחיל באזור צ'יזוויק במערב לונדון, כאשר הוא מתחבר לכביש A4. הוא ממשיך לכיוון מערב במקביל לכביש A4 כשהוא עובר את כביש הטבעת של לונדון (כביש M25) באזור נמל התעופה הית'רו, לאחר מכן הוא עובר בין היתר ליד הערים רדינג, סווינדון ובריסטול. לקראת נהר הסוורן שמהווה גם את הגבול עם ויילס, הכביש המהיר מתפצל לשניים; M4 ו-כביש M48, שניהם חוצים את הנהר בגשרים נפרדים שהם גם גשרי אגרה. משם מתאחדים הכבישים חזרה ו-M4 ממשיך לאורך דרום ויילס כשהוא עובר בין היתר ליד הערים ניופורט וקארדיף.

## גשרי הסוורן ו-M48
בנקודת המעבר של M4 לשפך של נהר הסוורן לתעלת בריסטול, שהיא גם נקודת המעבר של הכביש המהיר בין אנגליה וויילס, נחנך בשנת 1966 גשר סוורן. 30 שנים לאחר מכן הושלמה בנייתו של גשר שני מעבר סוורן השני (Second Severn Crossing), הידוע גם כ"גשר הנסיך מוויילס" (Prince of Wales Bridge). גשר סוורן שימש כביש מהיר שיצא מ-M4; כביש M48, בעוד שמעבר סוורן השני שירת את M4. מסלולו של M48 היה בעבר מסלולו של M4 עד לפתיחת הגשר השני ובכך סודרו שני מעברים מקבילים המתחברים לפני ואחרי מעבר נהר הסוורן.

## מחלפים עיקריים

## קישורים חיצוניים

* כביש M4 במאגר הכבישים הבריטי ה-'CBRB'. 
* כביש M48 במאגר הכבישים הבריטי ה-'CBRB'. 

4
קטגוריה:ויילס: תחבורה
קטגוריה:קארדיף
קטגוריה:סוונזי
ויפט

**וויפט** (באנגלית: **Whippet**) הוא כלב ציד, הקטן במשפחת כלבי רוח. וויפט נחשב לאצן המהיר ביותר למרחקים קצרים מבין כלבי הרוח. במרוצת הזמן, הפך הגזע לאחד הגזעים המהירים ביותר בעולם. הוא מסוגל להגיע למהירות של 58 קמ"ש בתנאים אופטימאליים. מוצא הגזע באנגליה והשם וויפט מגיע מהמילה whip – שוט בעברית.

## היסטוריה
הקטן מכלבי המירדף מופיע בציורים כבר בתחילת המאה ה-17 והיה ידוע אז בשם -Wappits. מקורו ככל הנראה בהכלאה של גרייהאונד קטן עם מנצ'סטר טרייר. ניתן למצוא כלבי ציד קטנים רבים במהלך ההיסטוריה, מהתקופה הרומית עד היום, אך השם וויפט נכנס למילון האנגלי רק בשנת 1610. בשל מהירותו הרבה ובשל גודלו (היחסית זעיר) הוא נחשב כסוס המרוצים של העניים. הוויפט שימש גם לציד ארנבות. במהלך המאה ה-18 הפך הגזע לפופולרי ביותר בקרב אוהבי מרוצי כלבים.

## מאפייני הגזע
הגזע נראה שברירי מאוד, אך במהלך הריצה ניתן לראות עד כמה עוצמתי הכלב. הגזע נחשב בעיקרון כאחד הגזעים הבריאים ביותר, עם זאת הם סובלים מאוד מקור ולעיתים אף מעצמות רכות (באופן גנטי) וממחלות עיניים גנטיות. הוויפט נוצר כדי לצוד באמצעות חוש הראייה שלו, ויכול לעבור מרחק גדול מאוד בשטחים פתוחים במהירות רבה.

## אופי ואילוף
הוויפט שקט ועדין. אף על פי שהוא אמור לרוץ כל היום, הוויפט נהנה מאוד ממנוחות ארוכות. הוויפט נחשב כגזע החכם ביותר מבין כלבי הרוח. יכולות הלמידה שלו נחשבות גבוהות, אך נדרשת תוכנית תרגול ארוכה כדי להטמיע את האילוף. הוויפט הוא כלב תצוגה אידיאלי, שאינו דורש הכנה מרובה. הוא בן לוויה נעים ונקי בבית, ובעל אופי נוח.

מתאים לחיי עיר (אם מקבל את הפעילות הגופנית הנכונה) וגם לכפר. בעלים אקטיביים, ילדים ובעלי חיים אחרים - עדיף לא חיות קטנות.

לא מתאים לשמירה, הגנה, תקיפה, קשישים, ככלב חצר, בעלים לא אקטיביים.

ממוזער|סטאוט

## גלריה

File:Old-time whippet race from 1915.JPG|ציור משנת 1915 של מרוץ כלבי ויפט
File:Misse and Turlu, Two Greyhounds Belonging to Louis XV.jpg|ציור מהמאה ה-18 מאת האמן ז'אן בטיסט של כלבי הויפט של מלך צרפת לואי ה-15 עשר - מיסה וטורלו


## ראו גם
* כלבי רוח
* מרוץ כלבים
* החוג הישראלי לכלבי רוח

## קישורים חיצוניים

* וויפטים בארץ, באתר החוג הישראלי לכלבי רוח
* 

קטגוריה:גזעי כלבים
ילדה וצבעים

**ילדה וּצבעים** הוא ספר-ילדים פרי-עטה של אבירמה גולן.

## עלילה
לבנה, גיבורת הסיפור, קיבלה את שמה עקב העובדה שצבעה לבן. למען האמת לא רק היא לבנה אלא גם כל העולם שסביבה. היא חיה תמיד בשיעמום רב ועל-כן לא הייתה ילדה שמחה. שיגרתה הופסקה הודות לאנשים טובי-לב שבאו אליה זה לאחר הקודם. כל אחד מהם היה בצבע שונה ובהתאם לצבע זה הוא צבע בביתה של לבנה דברים שונים בצבע המתאים להם. לדוגמה האיש החום, שהגיע הראשון, צבע דברים בחום. בצובעם הוסיפו האנשים הנדיבים דברים חדשים שטרם הופיעו בביתה של לבנה. האיש הירוק, למשל, העניק לה חסה. 

עד בואם של האנשים מזונה היחיד של לבנה הייתה דייסה של אורז לבן. מלבד צבעיהם ניחנו האנשים באופי וסגנון שונים. האיש האדום, למשל, היה אינדיאני. האיש הצהוב, לעומתו, בא מן המזרח הרחוק. האיש שהגיע אחרון, שצבעו היה כחול, לא היה למעשה בן-אנוש אלא יצור בלתי-מזוהה בעל מראה חייזרי. תרומותיהם של האנשים העניקו ללבנה חיים חדשים לחלוטין. למרות ההבדל המשמעותי שנוצר היא טרם הייתה שבעת-רצון בצורה מושלמת. זאת משום שהספרים שהיו אצלה לא הכילו אף לא מילה אחת. אבל לשמחתה הגיע, אחרי שכל האנשים כבר הלכו, איש שחור. האיש הזה, איש קטן יותר מקודמיו, פתר את הבעיה הזו. באיור שהופיע ניתן היה לראות שהוא כתב, בין היתר, את "ילדה וצבעים", הסיפור שבו למעשה התרחשו כל הדברים שקרו.

קטגוריה:ספרי ילדים ונוער בעברית
קטגוריה:ספרי 1990
קטגוריה:ספרי הוצאת דביר
סלביה פוגל-ביזאוי

**סִלביה פוגל-ביזאוי** (בצרפתית: **Sylvie Fogiel Bijaoui**; נולדה ב-14 ביולי 1951) היא פרופסור לסוציולוגיה במסלול האקדמי המכללה למנהל, החוקרת בתחום השוויון בעידן המודרני והפוסטמודרני.

## ביוגרפיה
גדלה בפריז שבצרפת. בשנת 1969, כשהיא בת 18, עלתה לישראל. למדה באולפן בקיבוץ מעברות. בין השנים 1969 - 1970 למדה במכינה האוניברסיטאית של אוניברסיטת תל אביב. ב-1973 החלה באותה אוניברסיטה, בלימודי תואר ראשון במדע המדינה וסוציולוגיה, וגם למדה לתואר שני עד שנת 1975. לאחר מכן המשיכה ללימודי תואר שלישי בסוציולוגיה פוליטית בפריז, במסגרת משולבת של בית הספר ללימודים גבוהים במדעי החברה עם Paris West University Nanterre La Défense (לשעבר Paris X –Nanterre). בשנת 1981 סיימה את הדוקטורט בהנחייתה של פרופ' אני קריגל (Annie Kriegel) בנושא "תנועות נשים בקהילה היהודית בארץ-ישראל, 1880-1948".

בין השנים 1986-2009 עבדה כמרצה במכללה האקדמית בית ברל. בשנת 1994 הקימה במכללה האקדמית בית ברל מרכז יהודי-ערבי פמיניסטי, ועמדה בראשו מהקמתו ועד שנת 2002.

בשנת 2007 הקימה את התוכנית לתואר שני בלימודי משפחה במכללה למנהל, ועמדה בראשה מהקמתה ועד סיום תפקידה בשנת 2011.

משנת 2009 ואילך היא מרצה במסלול האקדמי המכללה למנהל.

מתגוררת כיום בתל אביב, עם בעלה, אילן, דוקטור לכלכלה. להם שלושה ילדים. אחד מהם הוא המתרגם ובמאי התיאטרון אלי ביז'אווי.

## ספריה האחרונים
*2009: באות משתיקה: נשים, קיבוץ ושינוי חברתי, מיגדרים, תל אביב ורמת-אפעל: הקיבוץ המאוחד ויד טבנקין.
*2011: דמוקרטיה ופמיניזם: מגדר, אזרחות וזכויות אדם. רעננה: האוניברסיטה הפתוחה.
*2013: פוגל-ביזאוי, ס' ושרעבי, ר'. בין הפרטי לציבורי: נשים בקיבוץ ובמושב. האוניברסיטה העברית בירושלים ורמת אפעל: הוצאת מאגנס ויד טבנקין.

## קישורים חיצוניים

* סלביה פוגל-ביזאוי, באתר המכללה למנהל
* 

**מכּתביה**:
* 
* 
* 
* ניתוח של השתקה, פוליטיקה, סיוון תשנ"ח 1998 (1) עמודים - 55-59

**על כתביה**:
* מרגלית שילה, דמוקרטיה ופמיניזם — הילכו שניהם יחדיו?, ביקורת על ספרה "דמוקרטיה ופמיניזם: מגדר, אזרחות וזכויות אדם". ישראל 2011 ,19-18
* 

קטגוריה:סוציולוגיות ישראליות
קטגוריה:סוציולוגים ישראלים
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:פמיניסטיות ישראליות
קטגוריה:פמיניסטים ישראלים
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:סגל המכללה האקדמית בית ברל
קטגוריה:סגל המסלול האקדמי המכללה למינהל
קטגוריה:ישראליות ילידות צרפת
קטגוריה:ישראלים ילידי צרפת
קטגוריה:עולות בשנות ה-1960
קטגוריה:עולים בשנות ה-1960
קטגוריה:ישראליות שנולדו ב-1951
קטגוריה:ישראלים שנולדו ב-1951
פלאסה ריאל

ממוזער|250px|פלאסה ריאל
**פלאסה ריאל** או (בקטלאנית: **Plaça Reial**; בספרדית: **Plaza Real**) היא כיכר ברובע הגותי של ברצלונה, קטלוניה, ספרד. היא שוכנת ליד שדרות לה ראמבלה ומהווה מוקד תיירותי ידוע, בייחוד בלילה. על הפלאסה נמצאות מספר רב של מסעדות וחלק ממועדוני הלילה המפורסמים ביותר בעיר. כמו כן זהו מקום מפגש פופולרי בקיץ ובזמן פסטיבל "לה מרסה" (La Mercè) השנתי בחודש ספטמבר, כאשר נערכים קונצרטים באוויר הפתוח, ובחגיגות אחרות כמו ערב השנה החדשה.

הפלאסה תוכננה על ידי פרנצ'סק דניאל מולינה אי קאסאמאחו במאה ה-19. המנורות עוצבו על ידי האדריכל הקטלני אנטוני גאודי. 

לכיכר קיימת כיכר אחות, "פלאזה גאריבלדי" במקסיקו סיטי. אין להתבלבל בין המקום לבין פלאסה דל ריי הנמצאת ברובע הגותי גם כן. הכיכר הוא גם מקום משכנו של מלון רומא ריאל.

## ראו גם
* תכנון עירוני של ברצלונה

## קישורים חיצוניים

קטגוריה:ברצלונה: כיכרות ורחובות ראשיים
קטגוריה:לה רמבלה
אבו אל-מיסכ כאפור

**אַבּוּ אלְ-מִסְכּ כַּאפוּר** (בערבית: **أبو المسك كافور**; 905–968) היה השליט הרביעי (966–968) באמירות של בית איח'שיד במצרים ודמשק, והשליט הראשון בעולם האסלאמי ממוצא אפריקני. החל דרכו כעבדו של מוחמד בן טוגג' אל-איח'שיד, ומשעלה לגדולה שימש עוצר לשני בניו לאחר מות איח'שיד. לאחר מות הבנים הכריז על עצמו שליט. בתקופת שלטונו התמודד עם בעיות מבית, שבחלקן נגרמו עקב אסונות טבע, ומחוץ מצד הפאטמים, הקרמטים, הנובים ואמיר חלב. הוא טיפח את האמנויות והיה מסביר פנים לעולמא. הקים מוסדות ציבוריים מכספי הווקף שלו.

## חייו
כאפור היה במוצאו אפריקני שחור, שנשבה, סורס ונמכר לעבדות באתיופיה. הוא הגיע לידיו של השליט האיח'שידי הראשון, מוחמד בן טוגג', ובמהרה עלה לגדולה בשל נאמנותו לאדונו. הוא הופקד כפדגוג של שני בניו, אנגר ועלי, לקראת עלייתם לכס השלטון וכניסתם לעולם הפוליטיקה הימי-ביניימית, ושימש גם שר צבא בשירותו את מוחמד בן טוגג' במערכות השונות שלו, בצפון מול אמירות חלב ובמזרח מול הקרמטים, שאיימו על ערי הקודש מכה ואל-מדינה ואף גנבו את האבן השחורה. 

אחרי מות מוחמד בן טוגג', שימש כאפור עוצר והעלה לשלטון את האח הבכור, אנגר, ב-946, אך כבר ב-961 סייע לאחיו הצעיר, אבו אל-חסן עלי, לעלות לשלטון תחתיו. עלי מת ב-966, וכאפור הכריז על עצמו "ואלי" של פוסטאט. הוא התמודד בהצלחה עם חתרנות פוליטית מצד יריביו ובפני הדעוה השיעית שהחלה להתפשט בארצו מצד הפאטמים שבמערב. כמו כן, הצליח להתמודד עם בעיות שנגרמו בשל שרפה שפרצה בעיר פוסטאט ב-954 וברעידת אדמה שפגעה במצרים שנה לאחר מכן. 

הוא הוכיח יכולת צבאית בעמידתו מול איומים שהקיפו את מצרים מכל עבר. השליטה בערי הקודש מכה ואל-מדינה, שהייתה נקודת חוזק תדמיתית חשובה לשושלת, הייתה בסכנה מצד הקרמטים, שאף גנבו את האבן השחורה וגרמו לביטול מצוות החג'. עוד לחצו עליו הפאטמים שקמו במערב, הנובים שהתקוממו בדרום, ואמיר חלב, סיף א-דאולה, שהתחרה עמו על השליטה בארצות דמשק (בלאד אל-שאם).

כאפור גם עודד את האמנויות בארצו ואירח את המשורר הנודע אַלְ-מֻתַנַבִּי, שלימים הסתכסך עמו ונמצא מנציח את כאפור בשירי לעג שכתב על אודותיו. חרף מוצאו, היה כאפור גם מוסלמי אדוק, שהסביר פנים לעולמאא (חכמי הדת) והחזיק במנהגי האסלאם הסוני, לרבות אמונות כגון האמונה בשדים. הוא גם הקים מכספו, דרך מוסד הווקף, שני מסגדים בעיר פוסטאט ובית חולים (דאר א-שפאא). לצד זאת הקים שורת ארמונות ואת גני כאפוריה, הקרויים על שמו, בפוסטאט.

## קישורים חיצוניים
* 

קטגוריה:שליטי מצרים
קטגוריה:שליטי סוריה
קטגוריה:סריסים
קטגוריה:ילידי 905
קטגוריה:נפטרים ב-968
סימטריה גלובאלית

בפיזיקה, ובפרט בתורת השדות הקוונטית, סימטריה גלובאלית היא סימטריה שאינה תלויה במיקום. בניסוח מתמטי, נאמר שלגראנז'יאן הוא בעל סימטריה גלובלית כאשר הוא אינו משתנה בעקבות טרנספורמציה שאינה תלויה בקואורדינטות. על פי משפט נתר, לכל סימטריה יש גודל ("זרם") מתאים שנשמר. לחלופין, כאשר הלגראנז'יאן אינו משתנה תחת טרנספורמציה שתלויה במיקום, נאמר שהוא בעל סימטריה לוקלית, והלגראנז'יאן מייצג תורת כיול.

## דוגמאות
* סימטריית CPT היא סימטרייה גלובלית בדידה מדויקת של כל הכוחות בטבע. סימטריית CP היא סימטרייה בדידה של כל הכוחות בטבע פרט לכוח הגרעיני החלש, שבו היא סימטריה מקורבת שבורה באופן ספונטני.
* סימטריית טעם של 3 הקווארקים הקלים היא בקירוב סימטרייה גלובלית SU(3). הקווארקים u,d הם בעלי סימטריית איזוספין גלובלית בקירוב טוב.

## דוגמה מתמטית
בתורת השדות, סימטריה היא פעולה כלשהי שאינה משנה את הלגראנז'יאן. לדוגמה, הסימטריה הגלובלית הרציפה U(1):
:U(1)=e^{iq\theta}
הפועלת על השדה \phi:
:\phi\rightarrow e^{iq\theta}\phi
תהיה סימטריה של הלגרנז'יאן:
:\mathcal{L} = m\phi^\dagger\phi
מכיוון ש:
:\mathcal{L}\rightarrow\bar{\mathcal{L}} = me^{-iq\theta}\phi^\dagger e^{iq\theta}\phi 
= m\phi^\dagger\phi = \mathcal{L}
לעומת זאת, הלגרנ'יאן הבא לא יהיה סימטרי תחת U(1):
:\mathcal{L} = m\phi^2
מכיוון ש:
:\mathcal{L}\rightarrow\bar{\mathcal{L}}=me^{2iq\theta}\phi^2=e^{2iq\theta}\mathcal{L} \neq\mathcal{L}

קטגוריה:תורת השדות
קטגוריה:סימטריה בפיזיקה
ז'ראר דה וילייה

**ז'ראר דה וילייה** (בצרפתית: **Gérard de Villiers**; 8 בדצמבר 1929 - 31 באוקטובר 2013) היה סופר, עיתונאי ועורך צרפתי, והמחבר של סדרת רומני הריגול SAS, שבה כ-200 ספרים.

## ביוגרפיה
ז'ראר דה וילייה נולד בשנת 1929 בפריז, בן למחזאי ז'אק אדם דה וילייה. למד בבית הספר הגבוה לעיתונאות בפריז. עבד כעיתונאי בעיתון הצרפתי "פראנס סואר" ובעיתונים נוספים.

בשנת 1965 החל בכתיבה של סדרת רומני הריגול SAS, שבה כתב כ-200 ספרים. שם הסדרה הוא ראשי תיבות של Son Altesse Sérénissime ("הוד רוממתו" בצרפתית), ומהווה משחק מילים של שמה של יחידת הקומנדו הבריטית הנודעת SAS. גיבור הסדרה הוא מלקו, מרגל אריסטוקרטי. ספרי הסדרה נמכרו ביותר מ-150 מיליון עותקים, והם פופולריים במיוחד בצרפת, בגרמניה, ברוסיה, בטורקיה וביפן. ברקע ספרי הסדרה נמצאים אירועים אקטואליים, ולכתיבת ספריו ערך דה וילייה תחקירים לאיסוף נתוני הרקע. לעיתים ספריו הקדימו התרחשויות במציאות: לדוגמה, בשנת 1980 פרסם ספר המתאר את רצח נשיא מצרים, אנואר סאדאת, שנה לפני שהרצח התרחש.
אחדים מספריו עובדו לסרטי קולנוע.

ממוזער|ימין|180px|קברו של דה וילייה
דה וילייה היה נשוי ארבע פעמים ונולדו לו שני ילדים. גר באווניו פוש בפריז. נפטר ב-31 באוקטובר 2013, ממחלת הסרטן.

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:סופרים צרפתים
קטגוריה:עיתונאים צרפתים
קטגוריה:צרפתים שנפטרו מסרטן הלבלב
קטגוריה:צרפתים שנולדו ב-1929
קטגוריה:צרפתים שנפטרו ב-2013
מירטנבאום

**מירטנבאום**, **מירטנבוים** או **מרטנבאום** (גרמנית: **Myrtenbaum** או Myrthenbaum, פולנית: **Mirtenbaum** או Mirtenboim, יידיש: מירטענבוים) הוא שם משפחה יהודי אשכנזי שפירושו מגרמנית או מיידיש "**[[הדס]]**" (ענף עץ עבות). 

קטגוריה:שמות משפחה
קטגוריה:שמות משפחה אשכנזיים
אוניברסיטת אסיה (יפן)

**אוניברסיטת אסיה** (ביפנית: **亜細亜大学** ) היא אוניברסיטה פרטית הממוקמת בטוקיו, בירת יפן. האוניברסיטה מציעה מסלולי לימוד במנהל עסקים, כלכלה, משפטים ויחסים בינלאומיים. אוניברסיטת אסיה הוקמה בשנת 1941 כבית ספר מקצועי עם גישה כי הלימוד צריך להיות מבוסס על קשר רוחני בין המורים לתלמידים.

האוניברסיטה נוסדה על ידי קוזו אוטה במיקומה הנוכחי. בעת הקמתו נחשב המוסד כייחודי עקב שיכון הסטודנטים באופן סקטוריאלי על פי מדינות מוצאם, מדינות אסיה, האיים הפסיפיים וסטודנטים מקומיים יפנים.

## דירוג אקדמי
האוניברסיטה ממוקמת בדירוג מספר שתיים בדירוג היפני לאוניברסיטאות (דירוג ראשון הוא הגבוהה ביותר בעוד ששלישי הוא הנמוך ביותר).

## פקולטות
* הפקולטה למנהל עסקים
* הפקולטה לכלכלה
* הפקולטה למשפטים
* הפקולטה ליחסים בינלאומיים
סטודנטים בשנה הראשונה ללימודיהם נשלחים ללמוד מחוץ 
ליפן. בעוד בשנתם השנייה הם נדרשים ללמוד שפה זרה(ערבית,
סינית, הינדית, אינדונזית, קוראנית וספרדית).

## המרכז ללימודי אנגלית
המרכז ללימודי אנגלית באוניברסיטת אסיה הוא מחלקה של המוסד במוסאשינו, טוקיו, יפן. המרכז משרת את האוניברסיטה החל משנת 1989 ומעסיק כ-20 דוברי אנגלית כשפת אמם.

## קישורים חיצוניים

* 

* אוניברסיטת אסיה של יפן 

קטגוריה:טוקיו: אוניברסיטאות ומכללות
דייוויד קארפ

שמאל|ממוזער|160px|דייוויד קארפ ב-2009

**דייוויד קארפ** (באנגלית: **David Karp**, נולד ב-6 ביולי 1986), הוא מפתח רשת ויזם אמריקאי מניו יורק; מייסד ומנכ"ל טאמבלר לשעבר.

בשנת 2010 הוגדר על ידי המכון הטכנולוגי של מסצ'וסטס כאחד מ-35 היזמים המצליחים ביותר בעולם מתחת לגיל 35, ובינואר 2013 הופיע בשער מגזין פורבס. הונו הוערך בכ-200 מיליון דולר, לאחר שמכר את האתר שהקים ליאהו! בסכום של 1.1 מיליארד דולר.

## ראשית חייו
קארפ גדל במנהטן, לאבא מפיק קולנוע ולאמא מורה, אשר התגרשו כשהיה בן 17. בנעוריו, התחיל לעבוד עם שפת HTML ולעסוק בתכנון ובניית אתרים לעסקים מקומיים. בגיל 15 פרש מהלימודים והוא מעולם לא קיבל דיפלומה; עם זאת, האמין שחינוך ביתי ועשייה מגוונת היא דרך טובה להרשים אוניברסיטאות.

## קריירה
קארפ התחיל לעבוד בגיל 14 אצל חבר משפחה, מפיק אנימציות בשם פרד. קארפ הוקסם מעבודתם של מהנדסי המחשבים בסביבה החדשה וביקורו במקום העבודה הפך לקבוע. לאחר שעזב אל לימודי התיכון, קארפ התחיל ללמוד יפנית, ובמקביל, עם עבד על תוכנה לסיכויי זכייה בבלק ג'ק ופוקר עם מורו הפרטי למתמטיקה. יום אחד כאשר יוצר האתר UrbanBaby חיפש עזרה טכנית לאתרו, עובד של פרד המליץ על קארפ לעבודה. השניים יצרו קשר, וקארפ סיים עבורו פרויקט שהיה אמור לקחת כמה ימים לאחר 4 שעות בלבד; הודות לכך הוא מונה למנהל מוצר של החברה. בגיל 17 קארפ עבר לבד לטוקיו לתקופה של חמישה חודשים, ולאחר שהאתר שלהם נמכר ל-CNET בשנת 2006, קארפ יצר תוכנה משלו בעזרת הכסף שהרוויח ממכירת המניות שהיו לו בחברה. אדם בשם מרקו הצטרף לעבודתו כמהנדס לאחר שיצר קשר עם קארפ דרך הודעה שפרסם בקרייגסליסט. קארפ התעניין במיקרו-בלוגינג זמן מה, ולאחר שראה שהתחום לא מתקדם במשך שנה של המתנה, הוא ושותפו לעבודה התחילו לעבוד על אתר הבלוגים שלימים הפך לענק בתעשייה, טאמבלר, אשר שיצא יצא לאור לקראת סוף 2007. שבועיים אחר כך כ-75,000 משתמשים כבר היו רשומים, ולאחר חודש והצעה מפתה מכר קארפ כ-25% משווי מניות החברה לקבוצת משקיעים קטנה. ב-2013 החברה נמכרה ליאהו, אך קארפ המשיך לכהן כיו"ר שלה.

## חיים אישיים
בשנת 2011 קארפ היה במערכת יחסית עם רייצ'ל איקלי, שפית במקצועה, אך השניים נפרדו לאחר 3 שנים. בשנת 2014, קארפ מונה למועצת המנהלים של ארגון Planned Parenthood. בבחירות האמריקאיות לנשיאות ב-2016 תמך במועמדת הילרי קלינטון. בנובמבר 2017 הודיע קארפ על כוונתו לעזוב בסוף השנה את החברה.

## קישורים חיצוניים

* 
* 

* אתר טאמבלר
* 
* 

קטגוריה:יזמים אמריקאים
קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:מנהטן: אישים
קטגוריה:אנשי עסקים אמריקאים
קטגוריה:אמריקאים שנולדו ב-1986